b'\n_START_ARTICLE_\nYassine Chikhaoui\n_START_SECTION_\nUra\n_START_PARAGRAPH_\nChikhaoui aloitti uransa ES Radesin junioreissa, josta h\xc3\xa4n my\xc3\xb6hemmin siirtyi \xc3\x89toile du Sahelin junioreihin vuonna 2002 ja pelasi edustusjoukkueessa vuodet 2004\xe2\x80\x932007. Kausien aikana Chikhaoui ehti voittaa Afrikan Confederation Cupin ja tulla valituksi vuoden tunisialaiseksi jalkapalloilijaksi vuonna 2006. Vuotta my\xc3\xb6hemmin h\xc3\xa4n juhli ensimm\xc3\xa4ist\xc3\xa4 liigamestaruuttaan.\n_START_SECTION_\nFC Z\xc3\xbcrich\n_START_PARAGRAPH_\nFC Z\xc3\xbcrich ilmoitti 23. toukokuuta 2007 tehneens\xc3\xa4 viisivuotisen sopimuksen Chikhaouin kanssa. Lehtitietojen mukaan ranskalaisseurat Olympique de Marseille, RC Lens ja Le Mans UC olivat my\xc3\xb6s kiinnostuneita tekem\xc3\xa4\xc3\xa4n sopimuksen nuoren hy\xc3\xb6kk\xc3\xa4\xc3\xa4j\xc3\xa4n kanssa. Uudessa joukkueessaan h\xc3\xa4n on pelannut hy\xc3\xb6kk\xc3\xa4\xc3\xa4j\xc3\xa4n\xc3\xa4, keskikent\xc3\xa4n laidoilla, sek\xc3\xa4 hy\xc3\xb6kk\xc3\xa4\xc3\xa4v\xc3\xa4n\xc3\xa4 keskikentt\xc3\xa4pelaajana. Chikhaoui osoittautui Z\xc3\xbcrichin kannalta hyv\xc3\xa4ksi hankinnaksi. H\xc3\xa4n pelasi Sveitsin p\xc3\xa4\xc3\xa4sarjassa Axpo Super Leaguessa 18 ottelua ja onnistui maalinteossa 9 kertaa. Chikhaoui kuitenkin loukkasi polvensa kauden p\xc3\xa4\xc3\xa4tteeksi ja pelasi puolikuntoisena vuoden 2008 Afrikan-mestaruuskisoissa. Kisojen j\xc3\xa4lkeen h\xc3\xa4n p\xc3\xa4\xc3\xa4tti lepuuttaa polveaan toukokuusta 2008 arviolta elokuuhun asti, mutta polvivamman kuntouttaminen osoittautui pidempiaikaiseksi. Chikhaoui k\xc3\xa4vi maaliskuussa leikkauttamassa polvensa FC Barcelonan l\xc3\xa4\xc3\xa4kint\xc3\xa4keskuksessa. H\xc3\xa4n teki paluun pelikentille 26. huhtikuuta 2009 Sveitsin p\xc3\xa4\xc3\xa4sarjan ottelussa Young Boysia vastaan, jossa Chikhaoui pelasi ottelun viimeiset 7 minuuttia. H\xc3\xa4n pelasi lopulta yhteens\xc3\xa4 kuudessa ottelussa tehden yhden maalin FC Vaduzia vastaan. Kauden p\xc3\xa4\xc3\xa4tteeksi Chikhaoui juhli Sveitsin-mestaruutta._NEWLINE_Chikhaouin jalka ei ollut kuitenkaan viel\xc3\xa4 t\xc3\xa4ysin kunnossa ja h\xc3\xa4n oli poissa koko alkukauden 2009-2010 joutuen j\xc3\xa4tt\xc3\xa4m\xc3\xa4\xc3\xa4n muun muassa Mestarien liigan v\xc3\xa4liin. 13. maaliskuuta 2010 FC Z\xc3\xbcrichin valmentaja kertoi Chikhaouin harjoitelleen t\xc3\xa4yden harjoitusp\xc3\xa4iv\xc3\xa4n ja olevan valmis pelaamaan illan ottelussa FC Arnauta vastaan. Chikhaoui p\xc3\xa4\xc3\xa4si my\xc3\xb6s kent\xc3\xa4lle 83 minuutin kohdalla kymmenen kuukauden pelaamattomuuden j\xc3\xa4lkeen. H\xc3\xa4n pelasi kauden nelj\xc3\xa4nness\xc3\xa4 ottelussaan t\xc3\xa4ydet minuutit FC St. Gallenia vastaan 27. maaliskuuta 2010._NEWLINE_Kaudella 2011\xe2\x80\x932012 Chikhaoui aloitti kautensa pelaamalla avausottelunsa Eurooppa-liigassa Sportingia vastaan 15. syyskuuta 2011. Viikkoa my\xc3\xb6hemmin h\xc3\xa4n pelasi my\xc3\xb6s avausottelunsa Sveitsin p\xc3\xa4\xc3\xa4sarjassa FC Thunia vastaan. Molemmissa otteluissa Chikhaoui oli avauskokoonpanossa. 27. marraskuuta 2011 Chikhaoui sai ulosajon kahden keltaisen kortin my\xc3\xb6t\xc3\xa4 Sveitsin cupin ottelussa St. Gallenia vastaan.\n_START_SECTION_\nMaajoukkueessa\n_START_PARAGRAPH_\nChikhaoui pelasi ensimm\xc3\xa4isen maaottelunsa Uruguayta vastaan 2. kes\xc3\xa4kuuta 2006. H\xc3\xa4n oli mukana my\xc3\xb6s vuoden 2006 MM-kisoissa, jossa pelasi yhdess\xc3\xa4 ottelussa 81 minuuttia. Chikhaoui oli mukana my\xc3\xb6s vuoden 2008 Afrikan kisoissa, jonka j\xc3\xa4lkeen h\xc3\xa4n oli l\xc3\xa4hes kaksi vuotta pois maajoukkuepeleist\xc3\xa4 polvivamman vuoksi._NEWLINE_Chikhaoui palasi maajoukkuepaitaan 30. toukokuuta 2010 harjoitusottelussa Ranskaa vastaan. H\xc3\xa4n loukkaantui uudelleen 11. elokuuta 2010 pelatussa Afrikan kisojen karsinta ottelussa T\xc5\xa1adia vastaan, jossa vastustajan pelaaja talloi h\xc3\xa4nen s\xc3\xa4\xc3\xa4riluunsa poikki. Tunisian maajoukkueen l\xc3\xa4\xc3\xa4k\xc3\xa4ri ilmoitti Chikhaoui olevan 4-5 kuukautta poissa pelikentilt\xc3\xa4. Chikhaoui palasi lopulta maajoukkueeseen 12. marraskuuta 2011 tultuaan vaihdosta kent\xc3\xa4ll\xc3\xa4 harjoitusottelussa Algeriaa vastaan._NEWLINE_Chikhaoui valittiin Tunisian kapteeniksi ensimm\xc3\xa4ist\xc3\xa4 kertaa karsintaottelussa Botswanaa vastaan 6. syyskuuta 2014. H\xc3\xa4n teki ottelussa Tunisian voittomaalin rangaistuspotkusta. Tunisia voitti ottelun maalein 2\xe2\x80\x931.\n_START_SECTION_\nMuuta\n_START_PARAGRAPH_\nChikhaoui tunnetaan kaikissa Konamin julkaisemissa Pro Evolution Soccer peleiss\xc3\xa4 nimell\xc3\xa4 "Chirne". Lisenssi syist\xc3\xa4 johtuen h\xc3\xa4nen oikeaa nime\xc3\xa4\xc3\xa4n ei saa pelisarjassa k\xc3\xa4ytt\xc3\xa4\xc3\xa4.'